Uit die Pen van die Voorsitter – Mosselbaai Kusfront Bewaringsforum
« Mosselbay locomotive moments 2015
The Santos Pavilion »
Uit die Pen van die Voorsitter
9de November 2015
Uit die pen van die voorsitter:
ONS HET BO-UITGEKOM, ONS IS OORWINNAARS!! Eerstens wil ons, ons Hemelse Vader dankie sê vir die krag en die wysheid wat Hy ons gegee het om te kon doen wat ons gedoen het. Ons wil net namens die MKBF se komitee verder vir elke lid baie dankie sê vir julle bydraes, opoffering en ondersteuning die afgelope dertien jaar wat dit ons gevat het om hier uiteindelik uit te kom. Ons wil in besonder as komitee vir ons voorgangers naamlik Boeka Nieder-Heitmann en almal wat saamgespan het, om dit wat onmoontlik gelyk het teen te kon staan en verbete terugbaklei het vir ons kampe en hul voortbestaan.
Die eerste doelstelling van die MKBF was om die kontrak wat aan AttPower toegeken is, gekanselleer en tot niet verklaer te kry – Ons het die oorwinning gesmaak na 7 lange jare.
Tweede doelstelling was:
Die langtermyn bestaan van die karavaan parke en sodoende ons erfnis te verseker
Dat die karavaan parke reg deur die jaar oop sou wees
Dat die karavaan parke ŉ ster gradering sou ontvang
Die moontlikheid van ŉ kiosk waar brood, melk, koeldrank, ys ens. verkry kon word
Die moontlikheid van ŉ saal waar speletjies aangebied kan word vir die kinders
En na nog ŉ verdere 5 lange jare is ons nou uiteindelik hier, sjoe!
Wat die toekoms vir ons inhou dit weet ons nie verseker nie, maar as ons terugkyk na Desember 2003 dan lyk die toekoms vir ons soos die somer sonsopkoms oor die see in Mosselbaai.
Ons moet nooit Desember 2003 en die dertien jaar wat daarop gevolg het vergeet nie. Die geskarrel om inderhaas vergaderings te belê, die bymekaar sit van ŉ konstitusie en geld insamel om die proses aan die gang te sit.
Die jare waar Oom Johan Steenkamp in sy eie tyd die dorings gaan uittrek het om dit vir die kampeerders ŉ genot te maak om te kampeer. Waar die kampeerders die toilet deure self reggemaak het om net die nodige privaatheid te kon verseker. Die vyandskap, die onsekerheid of ons die stryd gaan wen. Die planne wat gemaak moes word wanneer onverskuilde agendas sou op kom en die oorwinning wou kelder.
Maar in dit alles is daar een ding wat soos ŉ paal bo water vasstaan en dit is dat die kampeerders in mosselbaai se woordeskat bevat nie die woord opgee nie. Hulle glo werklik in aanhouers wen.
Die komitee van die MKBF voel dat die forum nog ŉ rol te speel het. Ons siening is dat ons met die nuwe bestuur wil saam werk met voorstelle en ondersteuning in welke mate dit kan bydra tot ŉ blink nuwe toekoms vir die parke. Ons verstaan ook verder dat die nuwe bestuur sekere verantwoordelikhede wat die kontrak op hulle plaas moet nakom en in die raamwerk van dit sal ons as forum graag met hulle wil saamwerk om dit die beste kampgeriewe denkbaar te maak.
Die nuwe bestuur vat die 1ste Desember die leisels oor en dit is verstaanbaar dat in die oorname sal daar haakplekke wees. Ons wil dus ŉ beroep op alle kampeerders van Santos en De Bakke doen om alle korrespondensie en kwitansies rondom jul bespreking saam te bring om frustrasie en ongelukkigheid te vermy.
Ons beplande jaarvergadering:
Datum: 18de Desember
Plek: Santos karavaanpark agter die kantoor.
Plek: Punt karavaan park agter die kantoor
Datum: 25ste Desember
Dit is al wat ek op die hart het.